**Argumentarea necesității**

**pentru iniţierea negocierilor şi aprobarea semnării Acordului dintre**

**Ministerul Finanțelor al Republicii Moldova şi Agenţia Elveţiană pentru Dezvoltare şi Cooperare privind contribuția la Fondul de intervenție al Guvernului Republicii Moldova**

**în contul special deschis pentru sprijinul refugiaților ucraineni**

1. **Descrierea tratatului**

Prezentul Acord reprezintă un tratat interinstituțional bilateral care va fi încheiat între Ministerul Finanțelor al Republicii Moldova și Agenția Elvețiană pentru Dezvoltare și Cooperare în corespundere cu prevederile *Acordului între Guvernul Republicii Moldova şi Guvernul Confederaţiei Elveţiene privind asistenţa umanitară şi cooperarea tehnică*, semnat la 20 septembrie 2001, la Chișinău, întru acordarea suportului pentru gestionarea crizei refugiaților prin oferirea contribuției părții elvețiene cu titlu de donație (*asistență nerambursabilă*) în valoare de până la 2,22 mil. dolari USD, la Fondul de intervenție al Guvernului Republicii Moldova în contul special deschis pentru sprijinul refugiaților ucraineni.

În acest sens, autoritatea executivă responsabilă pentru realizarea Acordului și implementarea proiectului este Agenția Elvețiană pentru Dezvoltare și Cooperare a Ministerului Afacerilor Externe al Elveției (SDC), care deleagă această responsabilitate Biroului de Cooperare al Elveției în Republica Moldova. Respectiv, SDC va încredința Ministerului Finanțelor al Republicii Moldova, în calitatea sa de partener de țară, nemijlocit implementarea proiectului și distribuirea efectivă a contribuției părții elvețiene la Fondul de intervenție al Guvernului în contul special deschis pentru acoperirea cheltuielilor aferente gestionării crizei refugiaților.

Acordul va intra în vigoare la data semnării de către părți, contribuția alocată fiind valabilă până la data de ***31 decembrie 2022***. Prin urmare, încheierea prezentului Acord, în temeiul prevederilor art.13, alin. (1), litera c) din Legea 595/1999 privind tratatele internaționale ale Republicii Moldova, are caracter de excepție și este autorizată în formă simplificată.

Nivelul tratatului: interinstituțional.

1. **Analiza de impact**

*1. Informații generale:* Actualitatea Acordului rezidă în necesitatea mobilizării eforturilor în valorificarea oportunităților de cooperare bilaterală întru consolidarea capacităților naționale de răspuns la criza refugiaților și oferirea sprijinului necesar poporului ucrainean.

Astfel, asistența financiară nerambursabilă, cu titlu de donație, canalizată prin SDC, în valoare de până la 2,22 mil. dolari USD, vizează finanțarea cheltuielilor și necesităților aferente activităților realizate de către autoritățile publice naționale urmare a gestionării crizei refugiaților din Ucraina.

*2. Aspectul politic, cultural și social:* Prevederile Acordului nu contravin politicii interne şi externe promovate de Republica Moldova. Încheierea Acordului în cauză va contribui la asigurarea continuității relațiilor de cooperare dintre Republica Moldova și Elveția, precum și la fortificarea capacităților naționale de răspuns la criza refugiaților întru garantarea drepturilor fundamentale ale omului consfințite în Declarația Universală a Drepturilor Omului.

*3. Aspectul economic și de mediu:* Proiectul Acordului nu conține prevederi care ar avea repercusiuni negative asupra economiei și mediului Republicii Moldova.

*4. Aspectul normativ:* Prezentul tratat este compatibil cu prevederile Constituției Republicii Moldova, Carta ONU, alte tratate internaționale în vigoare și angajamentele asumate de țara noastră pe plan internațional, precum și cu legislația UE. Semnarea tratatului nu implică adoptarea și/sau modificarea de acte normative.

*5. Aspectul instituțional și organizatoric:* Aplicarea prevederilor Acordului nu necesită întreprinderea măsurilor suplimentare privind înființarea unor structuri noi sau modificarea celor existente și nu va abilita instituțiile implicate cu împuterniciri noi.

Implementarea Acordului vizează transferul direct de mijloace în numerar a contribuției părții elvețiene în contul special deschis de Ministerul Finanțelor al Republicii Moldova pentru sprijinul refugiaților ucraineni, astfel consolidând capacitatea autorităților publice naționale de a acoperi costurile și necesitățile aferente gestionării crizei refugiaților în strictă conformitate cu prevederile Regulamentului privind gestionarea fondurilor de urgență ale Guvernului, aprobat prin Hotărârea Guvernului nr.862/2015.

*6. Aspectul financiar:* Tratatul nu implică costuri suplimentare pentru asigurarea acțiunilor legate de aspectele normativ, instituțional și organizatoric.

Potrivit prevederilor Acordului partea elvețiană va contribui cu o sumă de 2,22 mil. dolari USD la fondurile de urgență ale Guvernului Republicii Moldova (*în particular, la Fondul de intervenție în contul special deschis pentru sprijinul refugiaților ucraineni*) gestionate conform prevederilor Hotărârii Guvernului nr.862/2015. Contribuția va fi divizată *în două tranșe egale*, prima executându-se imediat după semnarea Acordului, iar cea de-a doua după raportarea/publicarea provizorie a veniturilor și cheltuielilor aferente, tentativ până la sfârșitul lunii aprilie - începutul lunii mai 2022.

 Termenul de valorificare a resurselor este 31 decembrie 2022.

*7.* *Aspectul temporar:* Acordul se încheie pentru o perioadă determinată cu aplicabilitate de la data semnării (data intrării în vigoare) până la data de 31 decembrie 2022.

Părțile au dreptul de a solicita încetarea prezentului Acord prin transmiterea unui preaviz scris cu cel puțin două luni înainte de încetare. Deasemenea, părțile au dreptul de a suspenda sau de a înceta aplicarea efectelor juridice ale Acordului printr-un preaviz scris cu cel puțin de o lună înainte, în cazul în care una dintre părți consideră că obiectivele prezentului Acord nu mai pot fi atinse sau că cealaltă parte nu își îndeplinește obligațiile. Iar în caz de încălcare substanțială a Acordului (*în sensul prevederilor Art. XII, alin. 1.2.*) oricare dintre părți poate solicita încetarea prezentului Acord cu efect imediat.

1. **Rezultatul negocierilor**

Luând în considerare caracterul urgent/de excepție și importanța semnării Acordului în cauză întru valorificarea resurselor alocate de Elveția, precum și existența premiselor legale întru încheierea acestuia în formă simplificată și a temeiurilor suficiente de a considera că textul tratatului propus spre semnare nu va conține diferențe de fond față de proiectul inițial al tratatului se propune emiterea deciziei cu privire la inițierea negocierilor și aprobarea semnării Acordului dat printr-o singură hotărâre de Guvern.

Eventualele divergențe privind interpretarea sau aplicarea prevederilor prezentului Acord vor fi soluționate de către părți prin negocieri diplomatice. Modificarea și/sau amendarea acestuia se va realiza în scris cu acordul ambelor părți.

1. **Aspectul procedural al negocierilor / semnării tratatului**

Inițiativa de a încheia un asemenea tratat în formă simplificată aparține ambelor părți în scopul consolidării relațiilor bilaterale existente între Republica Moldova și Elveția în corespundere cu cadrul de cooperare aplicabil, urmare a disponibilității părților de a contribui la asigurarea respectării principiilor democratice și a drepturilor fundamentale ale omului întru cooperarea pe dimensiunea consolidării capacităților de răspuns a țării noastre la criza refugiaților ucraineni.

Tratatul în cauză, va fi semnat în limba engleză și în limba română (în patru exemplare) prin metoda alternantului, iar în cazul unor divergențe privind interpretarea textelor va prevala versiunea în limba engleză. Prezentul Acord va intra în vigoare de la data semnării, cu aplicabilitate până la data de 31 decembrie 2022.

**Ministru** **Dumitru BUDIANSCHI**